section_heading: Opis
paragraph_text: Kaštel Ćipiko u Kaštel Starom izgradio je 1481. trogirski plemić Koriolan Ćipiko. Izvorno je građen na hridinama u samome moru. Sjeverno pročelje utvrde markirano je obrambenom kulom po sredini pa ovaj dio kaštela ima izražen obrambeni karakter. Južni dio kaštela je stambena dvokatnica s reprezentativnim pročeljem. U dvorištu su sagrađena dvokatna krila zgrade na zapadnom i istočnom dijelu, a u tako suženom dvorištu nastao je trijem oblikovan u tradiciji kvatročentističkih dvoraca. Nad sjevernim ulazom u kaštel Koriolan je postavio natpis koji svjedoči da ga je izgradio pomoću „azijskog plijena“ iz mletačko-osmanskih ratova.